សេចក្ដីថ្លែងការណ៍ព័ត៌មាន

ទោះបីជាមានកំណែទម្រង់ខ្លះក៍ដោយ ការយល់ឃើញពីអំពើពុករលួយក្នុងវិស័យ សាធារណៈរបស់ប្រទេសកម្ពុជាក្នុង​ឆ្នាំ២០១៥ នៅតែមានកម្រិតដូចគ្នាទៅនឹងឆ្នាំ២០១៤

**រាជធានីភ្នំពេញ ថ្ងៃទី២៧ ខែមករា ឆ្នាំ២០១៦** – កម្ពុជាបានរក្សានូវពិន្ទុ២១ លើពិន្ទុ១០០ លើសន្ទស្សន៍នៃការយល់ឃើញពីអំពើពុករលួយ(CPI) ដែលបានសម្ភោធនៅថ្ងៃនេះដោយអង្គការតម្លាភាពអន្តរជាតិ។​សន្ទស្សន៍នៃ ការយល់ឃើញ ពីអំពើពុករលួយឆ្នាំ២០១៥នេះ បានបង្ហាញឲ្យឃើញថា បើ​ទោះបីជាមានការកែលម្អ និងមាន​កំណែទម្រង់នៅក្នុង​វិស័យជាក់លាក់មួយចំនួនក៍ដោយ ក៏​វានៅតែមិនអាចផ្លាស់ប្តូរការយល់ឃើញរបស់អ្នកជំនាញ សហគមន៍អាជីវកម្ម និងសាធារណៈ នៅពេលដែលការធ្វើកំណែទម្រង់ប្រឆាំងអំពើពុករលួយជាមូលដ្ឋានដែលបានផ្ដល់អនុសាសន៍ដោយអ្នកជំនាញប្រឆាំងអំពើពុករលួយមិនត្រូវបានគេយកមកអនុវត្ត។

 សន្ទស្សន៍នេះ ផ្តល់ការវាយតម្លៃប្រចាំឆ្នាំនៃការយល់ឃើញពីអំពើពុករលួយក្នុងវិស័យសាធារណៈដោយដាក់ពិន្ទុឲ្យប្រទេសនានាទូទាំងសកលលោកផ្អែកលើមាត្រដ្ឋានពី ០ (ពុករលួយខ្លាំង) ទៅ ១០០ ( ស្អាតស្អំខ្លាំង ) ដែលក្នុងនោះ ប្រទេសកម្ពុជា ទទួលបានពិន្ទុ ២១ និងចំណាត់ថ្នាក់ ១៥០ ក្នុងចំណោម ប្រទេសចំនួន១៦៨ ដែលត្រូវបានជ្រើសរើសដើម្បីវាយតម្លៃ។ នៅឆ្នាំ ២០១៤ ប្រទេសកម្ពុជាទទួលបានពិន្ទុ ២១ និងមានចំណាត់ថ្នាក់១៥៦ ក្នុងចំណោមប្រទេសចំនួន១៧៥។

សន្ទស្សន៍នៃការយល់ឃើញពីអំពើពុករលួយ គឺជាសូចនករដែលត្រូវបានគេប្រើយ៉ាងទូលំទូលាយសម្រាប់វាស់វែងពីទំហំនៃអំពើពុករលួយ​។ វាឆ្លុះបញ្ចាំងពីការយល់ឃើញរបស់អ្នកឯកទេស និងអាជីវករទូទាំងពិភពលោក ដែលបានដឹងព័ត៌មាន ព្រមទាំងមានការផ្ទៀងផ្ទាត់ជាមួយប្រភពទិន្នន័យរបស់ស្ថាប័នដែលមានកិត្តិនាមជាច្រើន។​ វិនិយោគិនជាច្រើនបានពឹងផ្អែកលើសន្ទស្សន៍មួយនេះក្នុងការធ្វើធុរកិច្ចតាមប្រទេសនានាហើយការស្រាវជ្រាវបានបង្ហាញថាមានទំនាក់ទំនងគ្នាយ៉ាងស្អិតរមួតរវាងពិន្ទុនៃការយល់ឃើញពីអំពើពុករលួយ និងកំណើននៃកម្រិតវិនិយោគបរទេស។​

 លោក ឱក សេរីសុភក្តិ៍ ប្រធានក្រុមប្រឹក្សាភិបាលនៃអង្គការតម្លាភាពកម្ពុជា បានមានប្រសាសន៍ថា "លទ្ធផលសម្រាប់ប្រទេសកម្ពុជាក្នុងសន្ទស្សន៍ការយល់ឃើញពីអំពើពុករលួយឆ្នាំ២០១៥នេះ បានឆ្លុះបញ្ចាំងថាការខិតខំប្រឹងប្រែងរបស់រដ្ឋាភិបាលក្នុងការធ្វើកំណែទម្រង់ និងការប្រយុទ្ធប្រឆាំងអំពើពុករលួយនៅមិនទាន់មានប្រសិទ្ធភាពនិងគ្រប់គ្រាន់នៅឡើយទេ" ។ លោកបានបន្តទៀតថា "ខណៈដែលការធ្វើកំណែទម្រង់វិស័យមួយចំនួនត្រូវបានកត់សម្គាល់ និងទទួលការស្វាគមន៍ វាគឺជាការចាំបាច់ណាស់ដែលរដ្ឋាភិបាលត្រូវបន្តការធ្វើកំណែទម្រង់ទៅលើស្ថាប័នសាធារណៈនានា ដោយផ្តោតទៅលើស្ថាប័នសំខាន់ៗ ដូចជាប្រព័ន្ធតុលាការ និងការអនុវត្តច្បាប់ ព្រមទាំងការផ្តល់សេវាសាធារណៈផងដែរ»។

ពិន្ទុ​សម្រាប់សន្ទស្សន៍​នៃ​ការយល់​ឃើញ​ពី​អំពើពុករលួយរបស់កម្ពុជានៅឆ្នាំ២០១៥នេះ​ បានបង្ហាញថាប្រទេស កម្ពុជានៅតែជាប្រទេសមួយដែលមានកម្រិតអំពើពុករលួយខ្ពស់នៅឡើយ។ ដូច្នេះ មានចំនុចជាច្រើនទៀតដែលគួរខិតខំធ្វើឲ្យប្រសើរឡើង ហើយក្នុងនោះដែរ រាជរដ្ឋាភិបាលកម្ពុជាគួរផ្តល់អាទិភាពដល់ការធ្វើកំណែទម្រង់អភិបាលកិច្ចក្នុងវិស័យសាធារណៈ។

ប៉ុន្មានឆ្នាំកន្លងមកនេះ អង្គការតម្លាភាពកម្ពុជាបានស្នើឲ្យរដ្ឋាភិបាលកម្ពុជាធ្វើកំណែទម្រង់រចនាសម្ព័ន្ធនិងមានលក្ខណៈជាប្រព័ន្ធនៅក្នុងស្ថាប័នជាតិសំខាន់ៗ ដោយផ្តោតលើកំណែទម្រង់ប្រព័ន្ធតុលាការ ការអនុម័តច្បាប់នៃសិទ្ធិ ទទួលព័ត៌មាន​ ច្បាប់ការពារសាក្សី និងអ្នករាយការណ៍ វិសោធនកម្មមាត្រាមួយចំនួននៃច្បាប់ប្រយុទ្ធប្រឆាំងអំពើពុករលួយ​បច្ចុប្បន្ន និងដោះស្រាយបញ្ហាបក្សពួកនិយម​ និងជំលោះផលប្រយោជន៍ក្នុងស្ថាប័នសាធារណៈ។ ប៉ុន្តែរហូត មកដល់បច្ចុប្បន្ន កិច្ចការទាំងនេះពុំត្រូវបានអនុវត្តឲ្យ បានពេញលេញនោះទេ។ ដូច្នេះហើយ អង្គការតម្លាភាពកម្ពុជា ធ្វើការអំពាវនាវដល់រាជរដ្ឋាភិបាលជាថ្មីម្តងទៀតក្នុងការអនុវត្តអនុសាសន៍ទាំងនេះ។

លោក ព្រាប កុល នាយកប្រតិបត្តិនៃអង្គការតម្លាភាពកម្ពុជា បានមានប្រសាសន៍ «យើងទទួលស្គាល់ថាដើម្បី ផ្លាស់ប្តូរការយល់ឃើញនិងបានទទួលលទ្ធផលវិជ្ជមានក្នុងការប្រយុទ្ធប្រឆាំងនឹងអំពើពុករលួយ គឺត្រូវការពេលវេលា។ ទោះជាយ៉ាងណានេះក្តី វាជាការសំខាន់ក្នុងការអនុវត្តឲ្យត្រឹមត្រូវដោយផ្តោតលើកត្តាមូលដ្ឋានជាមុនសិន»។ លោកបាន បន្តទៀតថា "លើសពីការផ្តល់អនុសាសន៍ខាងលើ ការសិក្សាជាច្រើនបានបង្ហាញថាបច្ចុប្បន្ននេះភាគច្រើននៃប្រជាជនកម្ពុជាពង្រឹងជំហររបស់ខ្លួនក្នុងការប្រយុទ្ធប្រឆាំងអំពើពុករលួយ និងត្រៀមខ្លួនជាស្រេចក្នុងការចូលរួម ដូច្នេះហើយបានជាយើងចង់ឃើញរដ្ឋាភិបាលបង្កើនទុនចូលរួមជាសាធារណៈក្នុងការប្រយុទ្ធប្រឆាំងនឹងអំពើពុករលួយដែលជាផ្នែកមួយនៃយុទ្ធសាស្រ្តរបស់ខ្លួនផងដែរ"។

អង្គការតម្លាភាពកម្ពុជា ប្តេជ្ញាចិត្តធ្វើការជាមួយរាជរដ្ឋាភិបាល និងភាគីពាក់ព័ន្ធនានា ដើម្បីធ្វើឲ្យមានកំណែទម្រង់បន្ថែមទៀត និងដើម្បីលើកកម្ពស់តម្លាភាព សុចរិតភាព គណនេយ្យភាព និងស្ថេរភាពនៃការអភិវឌ្ឍប្រជាធិប តេយ្យក្នុងប្រទេសកម្ពុជា។

**ព័ត៌មានស្តីអំពីសន្ទស្សន៍នៃការយល់ឃើញពីអំពើពុករលួយ**

សន្ទស្សន៍នៃការយល់ឃើញពីអំពើពុករលួយត្រូវបានបង្កើតឡើងនៅឆ្នាំ ១៩៩៥ ដែលបង្ហាញពីទំហំនៃអំពើពុករលួយក្នុងវិស័យសាធារណៈតាមប្រទេសនីមួយៗដោយដាក់ពិន្ទុតាមមាត្រដ្ឋាន ពី ០ (ពុករលួយខ្លាំង) ទៅ១០០ (ស្អាតស្អំខ្លាំង)។ សន្ទស្សន៍នៃការយល់ឃើញពីអំពើពុករលួយ ត្រូវបានគណនា ហើយផ្ទៀងផ្ទាត់ជាមួយប្រភពទិន្នន័យរបស់ស្ថាប័នដែលមានកិត្តិនាមជាច្រើនដែលឆ្លុះ​​បញ្ចាំងពីទស្សនៈរបស់អ្នកឯកទេសនិងអាជីវករមកពីទូទាំងពិភពលោក​។

សន្ទស្សន៍នៃការយល់ឃើញពីអំពើពុករលួយឆ្នាំ​២០១៥ ចាត់ចំណាត់ថ្នាក់និងលេខរៀង ១៦៨ ប្រទេសដោយពឹងផ្អែកទៅលើការស្ទង់មតិចំនួន ១២ ដែលឆ្លុះបញ្ចាំងពីទស្សនៈរបស់អ្នកឯកទេសនិងអាជីវករមកពីទូទាំងពិភពលោក។ ​ប្រភពទិន្នន័យចំនួន ៧​ ត្រូវបានប្រើប្រាស់ដើម្បីគណនាពិន្ទុសន្ទស្សន៍នៃការយល់ឃើញពីអំពើពុករលួយរបស់ប្រទេស កម្ពុជាឆ្នាំ២០១៥​។ ប្រភពទិន្នន័យទាំងនោះមានដូចជា៖ (១) សន្ទស្សន៍នៃការផ្លាស់ប្តូររបស់មូលនិធិ Bertelsmann ឆ្នាំ២០១៦​ (២) ចំណាត់ថ្នាក់ហានិភ័យប្រចាំប្រទេសរបស់ភ្នាក់ងារសេដ្ឋកិច្ច ឆ្នាំ២០១៥​ (៣) ចំណាត់ថ្នាក់ហានិភ័យប្រចាំប្រទេសស្តីពីការយល់ដឹងជាសកល ឆ្នាំ២០១៤ (៤) ភ្នាក់ងារទីប្រឹក្សាហានិភ័យនយោបាយនិងសេដ្ឋកិច្ចទ្វីបអាស៊ីឆ្នាំ ២០១៥ (៥) ការវាយតំលៃស្ថាប័ននិងគោលនយោបាយប្រចាំប្រទេសរបស់ធនាគារពិភពលោកឆ្នាំ២០១៤ (៦) ការស្ទង់មតិ​លើនីតិប្រតិបត្តិរបស់វេទិកាសេដ្ឋកិច្ចពិភពលោក ​(EOS) ឆ្នាំ២០១៥ (៧) សន្ទស្សន៍នីតិរដ្ឋរបស់គម្រោងយុត្តិធម៌ពិភពលោកឆ្នាំ២០១៥។​ ដើម្បីទទួលបានព័ត៌មានពីឯកសារយោងពេញលេញនៃប្រភពទិន្នន័យទាំង១២​ ក៏ដូចជាប្រភេទនៃអ្នកឆ្លើយតប ហើយនិងកម្រងសំនួរដែលត្រូវបានសួរ សូមចុចត្រង់នេះ [www.transparency.org](http://www.transparency.org)៕

សម្រាប់ការធ្វើបទសម្ភាសន៍សូមទំនាក់ទំនង៖

លោក ឱក សេរីសុភក្តិ៍ សមាជិកក្រុមប្រឹក្សាភិបាលនៃអង្គការតម្លាភាពកម្ពុជា ទូរស័ព្ទលេខ ០១២ ៨១៥ ៣០២

លោក ព្រាប កុល នាយកប្រតិបត្តិនៃអង្គការតម្លាភាពកម្ពុជា ទូរស័ព្ទលេខ ០១២ ៨៧៧ ៨៣៣

ឬតាមរយអ៊ីម៉ែល kolpreap@ticambodia.org

###

*Transparency International is the civil society organisation leading the fight against corruption*